**ΔΗΜΟΣΙΑ ΔΙΟΙΚΗΣΗ ΣΤΗΝ ΕΚΠΑΙΔΕΥΣΗ**

**ΣΥΝΕΡΓΑΣΙΑ ΠΕΡΙΦΕΡΕΙΑΚΩΝ ΥΠΗΡΕΣΙΩΝ ΕΚΠ/ΣΗΣ ΣΤΑ ΙΟΝΙΑ ΝΗΣΙΑ**

**Α. Θέματα Δημόσιου Management στην Εκπαίδευση.**

Ο εκσυγχρονισμός της Δημόσιας Διοίκησης μπορεί να επιτευχθεί μέσα από την υιοθέτηση προσαρμοσμένων στις Υπηρεσίες μας μορφών Δημόσιου Management και την αξιοποίηση των καλών πρακτικών που πρεσβεύουν οι θεωρίες της Διοίκησης Ολικής Ποιότητας και του Κοινού Πλαισίου Αξιολόγησης. Η μεταστροφή τα τελευταία έτη της πολιτικής των Κυβερνήσεων για τη δημιουργία συστήματος Διοίκησης με επίκεντρο την εξυπηρέτηση των αναγκών του πολίτη, προκρίνει τη μετάλλαξη του υπάρχοντος συστήματος διοίκησης, όπου κεντρικό ρόλο είχε η ΄΄*εξυπηρέτηση του δημοσίου συμφέροντος*΄΄, όπως αυτό γινόταν αντιληπτό από τον εκάστοτε αρμόδιο προϊστάμενο.

Οι δυνατότητες που προσφέρει πλέον η Ηλεκτρονική Διακυβέρνηση, επιτρέπουν στις Υπηρεσίες μας να ενεργούν άμεσα, με ασφάλεια και νομιμότητα, προκειμένου να εξυπηρετούν τα αιτήματα των εκπαιδευτικών και των πολιτών. Σύμφωνα με τον σχεδιασμό της Κεντρικής Κυβέρνησης και τις μεταρρυθμιστικές προσπάθειες που έχουν δρομολογηθεί να υλοποιηθούν τα επόμενα έτη, οι προσφεύγοντες στις Υπηρεσίες μας πολίτες θα είναι αυτοί που θα αξιολογούν και τις παρεχόμενες από αυτές υπηρεσίες, με ότι αυτό συνεπάγεται για την αξιοπιστία και την επιβίωσή τους σε ένα διαρκώς μεταλλασσόμενο σύστημα διοίκησης στην Εκπαίδευση. Ήδη το νέο σύστημα στοχοθεσίας – αξιολόγησης – ανατροφοδότησης – βελτιωτικών παρεμβάσεων, βασίζεται στην αλληλεπίδραση των εμπλεκομένων στη λειτουργία των Δημοσίων Υπηρεσιών. Δεν είναι μακριά η στιγμή που οι πολίτες θα συμμετέχουν ενεργά στην αξιολόγηση – ανατροφοδότηση των Υπηρεσιών μας.

 Έχοντας ως δεδομένο την υποστελέχωση των Υπηρεσιών μας, καθώς και τη σημαντικότητα των ουσιαστικών αντικειμένων που λόγω αρμοδιότητας οφείλουμε να διεκπεραιώσουμε, καλούμαστε ως στελέχη των Περιφερειακών Υπηρεσιών Εκπαίδευσης να λύσουμε έναν δύσκολο γρίφο:

Πως δηλαδή θα τα καταφέρουμε όλα μαζί, χωρίς λάθη και στο χρόνο που πρέπει;

Ακολουθούν κάποιες αναφορές σε κομβικές για την ορθή άσκηση της διοίκησης παραμέτρους, οι οποίες εφόσον υλοποιηθούν, θα μπορούσαν να αντιμετωπίσουν τα κυριότερα ζητήματα που ταλανίζουν διαχρονικά τις Υπηρεσίες μας.

1. Άμεση ψηφιοποίηση των υπηρεσιών που παρέχουμε, χρησιμοποιώντας οποιοδήποτε μέσο διαθέτουμε.
2. Επιδιώκουμε συνεργασίες με άλλους εξειδικευμένους φορείς τόσο της Κεντρικής Υπηρεσίας του Υ.ΠΑΙ.Θ.Α., όσο και άλλων Δημοσίων Υπηρεσιών που εδρεύουν στην περιοχή μας και με τις οποίες δύναται να ανταλλάσσουμε τεχνογνωσία και εμπειρίες, προκειμένου να υιοθετήσουμε καλές πρακτικές Ηλεκτρονικής Διακυβέρνησης που ενδεχομένως εφαρμόζονται σε αυτές.
3. Στελέχωση των Υπηρεσιών μας με διοικητικούς υπαλλήλους (ΕΣΚ) ή αποσπασμένους εκπαιδευτικούς, οι οποίοι διαθέτουν ικανοποιητικές δεξιότητες στον τομέα των νέων τεχνολογιών (Πληροφορικοί, καλοί γνώστες της πληροφορικής). Η αρωγή που επιδεικνύουμε σε εκπαιδευτικούς που αντιμετωπίζουν προσωρινά κάποιο ζήτημα και παραμένουν εκτός τάξης, πρέπει να συνδυάζεται με προσφορά από μέρους τους ικανοποιητικού διοικητικού έργου.
4. Αναδιάρθρωση των Υπηρεσιών μας, αξιοποίηση των υπαλλήλων αυξημένων προσόντων που διαθέτει η Υπηρεσία, διαρκής επιμόρφωση (σεμινάρια ΕΚΔΔΑ κτλ.) στα νέα δεδομένα του συνόλου των υπαλλήλων, αξιοποίηση σε άλλες θέσεις των υπαλλήλων που ενδεχομένως υπολείπονται προσόντων χρήσιμων για την μετεξέλιξη των Υπηρεσιών μας. Οφείλουμε ως Διοίκηση να εντοπίζουμε τα ΄΄ταλέντα΄΄ των υπαλλήλων μας και να τα αξιοποιούμε από τις κατάλληλες θέσεις (΄΄*όλοι κάπου είναι καλοί*΄΄).
5. Σε θέσεις αιχμής για την προβολή του ποιοτικού έργου της Υπηρεσίας χρησιμοποιούμε τους πλέον κατάλληλους - έτοιμους υπαλλήλους, ενισχύουμε την στελέχωση των πόστων αυτών, ΄΄επιδοτούμε΄΄ με περισσότερους πόρους (ηλεκτρονικό υλικό, αναλώσιμα κτλ.) το έργο τους. Είναι πολύ βασικό για την εξέλιξη των Υπηρεσιών μας να πετύχουμε το συντομότερο δυνατό:
* Βελτίωση της ποιότητας του παρεχόμενου έργου και
* Καλλιέργεια κλίματος εμπιστοσύνης στους εκπαιδευτικούς και τους πολίτες.

**Β.** **Συνεργασία της Π.Δ.Ε. Ιονίων Νήσων με τους εποπτευόμενους φορείς.**

**1. Ζητήματα άμεσης διεκπεραίωσης υποθέσεων σε απάντηση εγκύκλιων** εγγράφων της Κεντρικής Υπηρεσίας του Υπουργείου. Πιθανές καθυστερήσεις σε διοικητικές ενέργειες αναζήτησης στοιχείων – ενημέρωσης επί θεμάτων αρμοδιότητας Περιφερειακών Υπηρεσιών Εκπαίδευσης.

**Αντιμετώπιση:**

* Αυστηρή τήρηση των προθεσμιών που θέτει η Κ.Υ. Σε περιπτώσεις ύπαρξης δυσκολιών και αναζήτησης διευκρινήσεων, έγκαιρη ενημέρωση της Π.Δ.Ε.
* Τήρηση της ιεραρχικής προσφυγής σε Ανώτερη Αρχή.
* Αποφυγή άσκοπων ερωτημάτων για ζητήματα που η διευθέτησή τους προβλέπεται στη νομοθεσία. Δημιουργία νομικού ψηφιακού αποθετηρίου στην Υπηρεσία, αναφορικά με τα πολύ κρίσιμα ζητήματα που την απασχολούν.

**2. Ζητήματα άμεσης διεκπεραίωσης υποθέσεων σε απάντηση αναφορών, καταγγελιών** αναζήτησης ενημέρωσης πολιτών και εκπαιδευτικών αρμοδιότητας Περιφερειακών Υπηρεσιών Εκπαίδευσης.

**Αντιμετώπιση:**

* Αυστηρή τήρηση των προθεσμιών που προβλέπονται στη σχετική νομοθεσία. Οτιδήποτε υποβάλλεται ή αποστέλλεται στην Υπηρεσία πρωτοκολλείται αυτόματα και χορηγείται στον ενδιαφερόμενο ο μοναδικός αριθμός πρωτοκόλλου. Η Υπηρεσία εφόσον διαπιστώσει τον υπόχρεο για διοικητική ενέργεια φορέα, προβαίνει στην εξυπηρέτηση του αιτήματος ή στη διαβίβαση αυτού λόγω αρμοδιότητας εντός του προβλεπόμενου χρονικού διαστήματος. Στην περίπτωση που δεν απαιτείται διοικητική πράξη, το έγγραφο αρχειοθετείται και φυλάσσεται στο Αρχείο της Υπηρεσίας.
* Αποφυγή προφορικών διευθετήσεων υποθέσεων που ενδεχομένως παρέλκουν σοβαρές διοικητικές και πειθαρχικές ενέργειες. Οι διοικητικές εισροές και εκροές οφείλουν να είναι έγγραφες, σε έγχαρτη ή ψηφιακή μορφή.
* Αποφυγή των άνευ ουσίας καθυστερήσεων, εμπέδωση θετικής εικόνας των Υπηρεσιών μας τόσο προς τους εκπαιδευτικούς, όσο και προς τους πολίτες (συνήθως γονείς μαθητών), καλλιέργεια κλίματος εμπιστοσύνης.
* Κοινοποίηση ενεργειών της Διοίκησης σε κάθε ενδιαφερόμενο. Ανοικτές διαδικασίες διερεύνησης υποθέσεων και απόδοσης ευθυνών, σε όσους έχουν έννομο συμφέρον .
* Ποιοτική αναβάθμιση της πληροφόρησης των πολιτών. Συμμετοχή των πολιτών στην ανατροφοδότηση του συστήματος διοίκησης, επίτευξη στόχων και αξιολόγηση παραγόμενου έργου.

**Γ.** **Ψηφιοποίηση Υπηρεσιών εκπαίδευσης.**

 **Αξιοποίηση ψηφιακών εφαρμογών.**

Διαρκής ενημέρωση από τους αρμόδιους υπαλλήλους των υποστηρικτικών πληροφοριακών συστημάτων του Υπουργείου Παιδείας, Θρησκευμάτων και Αθλητισμού (my school, ΟΠΣΥΔ κτλ.), καθώς και του Υπουργείου Εσωτερικών (εφαρμογές ψηφιακής Διακυβέρνησης, Μητρώο Ανθρώπινου Δυναμικού – Ενιαίο Σύστημα Κινητικότητας – Αξιολόγηση Δημοσίων Υπαλλήλων – Σύστημα Καταχώρησης και Παρακολούθησης Πειθαρχικών Υποθέσεων Δημοσίων Υπαλλήλων κτλ.), χρησιμοποίηση κάθε πρόσφορου ψηφιακού μέσου για τη διεκπεραίωση των υποθέσεων.

**Επιδίωξη**: Δημιουργία κλίματος εκσυγχρονισμού των Υπηρεσιών, με έμφαση στην εκπαίδευση των εργαζόμενων διοικητικών υπαλλήλων και των αποσπασμένων εκπαιδευτικών, για την ψηφιακή αναβάθμιση των προσφερόμενων λόγω αρμοδιότητας υπηρεσιών. Ύπαρξη κινήτρων σε υπαλλήλους αυξημένων προσόντων, υποψήφιων Προϊσταμένων Τμημάτων και στελεχών εκπαίδευσης, υπευθύνων εποπτευόμενων φορέων κτλ., προκειμένου να συμμετέχουν ενεργά στην αναβάθμιση του έργου της Υπηρεσίας. Συμμετοχή της Υπηρεσίας σε ευρωπαϊκά προγράμματα ψηφιοποίησης και ανανέωσης ηλεκτρονικού εξοπλισμού, χρησιμοποίηση στην πράξη έξυπνων εφαρμογών που προσφέρονται από τα αρμόδια Υπουργεία (ΥΠ. ΕΣ., οικείο Υπουργείο κτλ.).

**Δ.** **Επιλογή στοχευμένης συμμετοχής σε δράσεις.**

Επιδίωξη ανοίγματος του σχολείου στην κοινωνία (εξωστρέφεια της εκπαίδευσης) μέσα από τη συνεργασία των Σ.Μ. με άλλους φορείς. Επίτευξη αλληλεπίδρασης με άλλους φορείς του Δημοσίου, με πολίτες και επιχειρήσεις, στο πλαίσιο πάντα της ασφαλούς και ορθολογικής πραγματοποίησης δράσεων, σύμφωνα με τις προβλεπόμενες διαδικασίες.

**Επιδίωξη**: Κινητοποίηση των εκπαιδευτικών και των μαθητών/τριών των Σχολικών Μονάδων, έγκαιρος σχεδιασμός δράσεων εντός και εκτός Σ.Μ., εξασφάλιση πόρων και υποστήριξης ενεργειών με κάθε προβλεπόμενο τρόπο. Σαφές πλαίσιο ενεργειών δράσεων και συμμετοχής σε προγράμματα που εκπορεύονται από άλλους φορείς.

**Ε. Εξοικονόμηση πόρων. Περιβαλλοντικές δράσεις.**

Μείωση λειτουργικού κόστους Υπηρεσιών και εποπτευόμενων φορέων, μείωση περιβαλλοντικού αποτυπώματος φορέων εκπαίδευσης (Δ/νσεων Εκπ/σης και Σ.Μ.), ευαισθητοποίηση εκπαιδευτικού και μαθητικού δυναμικού σε θέματα εξοικονόμησης πόρων και προστασίας του περιβάλλοντος.

**Επιδίωξη**: Ευαισθητοποίηση υπαλλήλων Δ/νσεων Εκπ/σης και εκπ/κ/ων Σ.Μ. για θέματα προστασίας του περιβάλλοντος και εξοικονόμησης πόρων λειτουργίας αυτών. Οργάνωση δράσεων για την εκπαίδευση του μαθητικού δυναμικού σε νέα προγράμματα σχετικά με τις βελτιωτικές παρεμβάσεις για την εξοικονόμηση ενεργειακών πόρων και ανακύκλωσης υλικών, μείωσης του περιβαλλοντικού αποτυπώματος των ανθρώπων στον πλανήτη. Ένταξη των περιβαλλοντικών προγραμμάτων στην καθημερινή δραστηριότητα των Σ.Μ.